**P R I J E D L O G**

Na osnovu člana 17. Zakona o Vijeću ministara Bosne i Hercegovine („Službeni glasnik BiH”, br. 30/03, 42/03, 81/06, 76/07, 81/07, 94/07 i 24/08), te člana 4. stav (3) Zakona o Agenciji za identifikacione dokumente, evidenciju i razmjenu podataka Bosne i Hercegovine (“Službeni glasnik BiH”, broj: 56/08), a u vezi sa članom 16. Pravilnika o načinu pristupa evidencijama i razmjeni podataka (“Službeni glasnik BiH”, br. 35/09 i 55/15), na prijedlog Agencije za identifikacione dokumente, evidenciju i razmjenu podataka Bosne i Hercegovine, Vijeće ministara Bosne i Hercegovine, na \_\_\_\_\_\_\_\_\_\_\_\_sjednici održanoj \_\_\_\_\_\_\_\_\_\_2025.godine, donijelo je

**ODLUKU**

**o visini naknade za pristup podacima iz evidencija Agencije za identifikacione dokumente, evidenciju i razmjenu podataka Bosne i Hercegovine**

**Član 1.**

**(Predmet)**

Ovom Odlukom utvrđuje se visina, način i uslovi plaćanja naknade za pristup podacima iz evidencija koje vodi i tehnički održava Agencija za identifikacione dokumente, evidenciju i razmjenu podataka Bosne i Hercegovine (u daljem tekstu: Agencija) pravnim i fizičkim licima u skladu sa Zakonom o Agenciji za identifikacione dokumente, evidenciju i razmjenu podataka Bosne i Hercegovine (“Službeni glasnik BiH”, broj: 56/08).

**Član 2.**

**(Visina naknade)**

(1) Pravna i fizička lica u skladu sa Pravilnikom o načinu pristupa evidencijama i razmjeni podataka, za povremeni pristup podacima iz evidencija Agencije, plaćaju naknadu u iznosu od 10,00 KM.

(2) Pravna lica za stalni pristup podacima putem web servisa iz evidencija Agencije, ne plaćaju naknadu.

(3) Fizička i pravna lica za povremeni pristup podacima iz evidencija Agencije, po zahtjevu iz inostranstva, plaćaju naknadu u iznosu od 50,00 KM.

(4) Naknade iz st. (1) i (3) plaćaju se za svaki pojedinačni pristup evidenciji.

**Član 3.**

**(Način plaćanja naknade)**

(1) Za povremeni pristup podacima naknada se plaća na način da se prilikom podnošenja zahtjeva za pristup podacima, na odgovarajućem Obrascu broj 1, koji je propisan Pravilnikom o načinu pristupa evidencijama i razmjeni podataka, uz zahtjev dostavlja i dokaz o uplati naknade (primjerak uplatnice).

(2) Naknade na osnovu povremenog pristupa podacima Agencije, uplaćuju se na jedan od transakcionih računa Jednistvenog računa trezora Bosne i Hercegovine (u daljem tekstu:JRT BiH) u skladu sa Naredbom o uplatnim računima za administrativne takse i naknade (“Službeni glasnik BiH” br. 30/23, 37/23 i 91/24), uz obavezno navođenje vrste prihoda, šifre budžetske organizacije 2802999, te ostalih uplatnih elemenata navedenih u ovoj Naredbi.

(3) Prihodi ostvareni na osnovu navedenih naknada predstavljaju prihode Budžeta institucija Bosne i Hercegovine.

**Član 4.**

**(Odbijanje pristupa podacima)**

U slučaju neispunjenja obaveze plaćanja naknade kod povremenog pristupa podacima, Agencija će odbaciti zahtjev za pristup podacima, u skladu sa odredbama Zakona o upravnom postupku (“Službeni glasnik BiH” br.29/02,12/04, 88/07, 93/09, 41/13 i 53/16), o čemu će se donijeti zaključak.

**Član 5.**

**(Prestanak važenja ranijih propisa)**

Danom stupanja na snagu ove Odluke prestaje da važi Odluka o visini naknade za pristup podacima iz evidencija Agencije za identifikacione dokumente, evidenciju i razmjenu podataka Bosne i Hercegovine (“Službeni glasnik BiH”, broj: 43/10).

**Član 6.**

**(Stupanje na snagu)**

Ova odluka stupa na snagu danom donošenja i objavljuje se u “Službenom glasniku BiH”.

VM broj\_\_\_\_\_\_/25

\_\_\_\_\_\_\_\_\_\_\_2025. godine Predsjedavajuća

 Sarajevo Vijeća ministara BiH

 Borjana Krišto s.r.